ИГОР РОСТИСЛАВОВИЧ ШАФАРЕВИЧ

(1923–2017)

А

кадемик проф. др Игор Ростиславович Ша­фа­­ревич (И́горь Ростисла́вович Ша­фа­ре́вич) ро­ђен је 3. јуна 1923. године у Жи­то­миру, Украјина, у по­родици у којој се сачувало пре­дање да су по­ри­јек­лом Срби. Иако је волио и ис­торију, оп­ре­ди­је­лио се да му ос­нов­на дјелатност буде ма­те­матика.

Послије средње школе, уписао се на Математи­чки фак­ул­тет у Москви и завршио га са непуних 17 година (1940). На истом факултету одбранио је док­торску ди­сертацију 1942. и запослио се на Ма­те­ма­тич­ком ин­сти­ту­ту Акаде­мије наука СССР-а (са­да Руска академија наука). Од 1944. до 1975. пре­давао је на Ма­те­ма­тич­ком факултету Мос­ков­ског уни­вер­зи­те­та.

У Русији и у свијету познати су његови радови из области алгебре, тео­рије бро­­јева и алгебарске геометрије. У овим подручјима оставио је дјела трај­не вриједности, а радови су му штам­пани на руском, енглеском и другим језицима. Генерације мла­дих уводио је у нове методе и поступке проучавања ма­те­ма­тике, обогатио методологију научног рада и својим студентима уса­ђи­вао љу­бав према овој науци. Извео је бројне генерације младих мате­матичара ко­ји, у Русији и другим крајевима свијета, настављају његово дје­ло. Био је ментор за преко тридесет докторанада, од којих су многи данас истак­­нути стручњаци за област математике. Његови бројни уџбеници ко­ри­сте се у школама и на фак­ул­тетима у Русији и другим земљама. Сабрана мате­матичка дјела штампана су му 1989. на енгле­ском језику.

Од 1970. почиње Шафаревичев фи­лозофско-пуб­лицистички период. Пред крај осамдесетих година у његовим радовима дошло је до изражаја исто­ријско подручје. Трагао је за коријенима трагедије која је снашла рус­ки на­род и борио се за повратак славе и достојанства Русији. Он анализира ду­хов­ну климу свога вре­мена, деликатне проблеме у Совјетском Савезу, положај Русије у свијету и ње­ну улогу. Због објективне критике зби­вања у Русији, радови ове врсте штам­пани су му приватно или у ино­стран­ству. Главни његови ра­до­ви објављени су на руском, у два тома, у Москви 1994. године, а нај­зна­чајнија дјела су му − *Социјализам, појава у свјетској исто*­*рији* (књига изашла на српском 1997) и *Русофобија* (преведена на наш језик 1993). Писао је и о положају религије у Совјетском Савезу.

Био је члан Одбора за заштиту људских права (заједно са нобеловцем Андрејом Сахаровом), a са нобеловцем Александром Солжењицином и још неколико руских писаца издао је, 1974. у Паризу, зборник *Испод рушевина*, због чега је 1975. искључен са Мос­ковског уни­вер­зи­те­та. У својим дје­ли­ма изражава одмјерен, документован и критички од­нос према збивањима на Западу. Трагедију српског народа доживио је као трагедију властитог народа и за­то се ставио на чело Одбора за помоћ Србима.

За познате и признате радове из подручја алгебре и теорије бројева добио је бројна признања, од којих је најзначајнија Лењинова награда за науку (1959).

Руска академија наука изабрала га је 1958. за дописног члана, а за ре­дов­ног 1991. године. За иностраног члана Академије наука и ум­јет­нос­­­ти Репу­блике Српске изабран је 27. јуна 1997, а за иностраног члана Српске ака­де­мије наука и уметности 2. новембра 2006. године.

Академик Игор Ростиславович Шафаревич преминуо је 19. фебруара 2017. године у Москви.